CELEX: 62015TN0001
Language: el
Date: 2015-01-02 00:00:00
Title: Υπόθεση T-1/15: Προσφυγή της 2ας Ιανουαρίου 2015 — SNCM κατά Επιτροπής

16.2.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 56/29
            
         Προσφυγή της 2ας Ιανουαρίου 2015 — SNCM κατά Επιτροπής
   (Υπόθεση T-1/15)
   (2015/C 056/40)
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Société nationale maritime Corse Méditerranée (SNCM) (Μασσαλία, Γαλλία) (εκπρόσωποι: F.-C. Laprévote και C. Froitzheim, δικηγόροι)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει, βάσει των άρθρων 107 και 263 ΣΛΕΕ και του άρθρου 41 του Χάρτη, την απόφαση C(2013) 7066 τελικό της 20ής Νοεμβρίου 2013 στο σύνολό της·
            
         
               —
            
            
               να ακυρώσει στο σύνολό της την απόφαση καθόσον κρίνει ότι η μεταβίβαση του 75 % της SNCM στην αρνητική τιμή των 158 εκατομμυρίων ευρώ συνιστά κρατική ενίσχυση κατά το άρθρο 107 ΣΛΕΕ·
            
         
               —
            
            
               επικουρικώς, να ακυρώσει εν μέρει την απόφαση καθόσον κρίνει ότι η αύξηση κεφαλαίου κατά 8,75 εκατομμύρια ευρώ την οποία ενέγραψε η CGMF συνιστά κρατική ενίσχυση·
            
         
               —
            
            
               επικουρικώς, να ακυρώσει εν μέρει την απόφαση καθόσον κρίνει ότι η προκαταβολή σε τρεχούμενο λογαριασμό 38,5 εκατομμυρίων ευρώ συνιστά κρατική ενίσχυση·
            
         
               —
            
            
               επικουρικώς, να ακυρώσει εν μέρει την απόφαση της Επιτροπής καθόσον αναλύει από κοινού το συμβατό του υπόλοιπου των 15,81 εκατομμυρίων ευρώ που καταβλήθηκαν ως ενισχύσεις αναδιαρθρώσεως του 2002 με το σύνολο των μέτρων του 2006·
            
         
               —
            
            
               έτι επικουρικότερον, να ακυρώσει εν μέρει την απόφαση καθόσον κρίνει ότι τα επίμαχα μέτρα συνιστούν κρατικές ενισχύσεις ασύμβατες με την κοινή αγορά·
            
         
               —
            
            
               να καταδικάσει την Επιτροπή στο σύνολο των δικαστικών εξόδων.
            
         
      Λόγοι και κύρια επιχειρήματα
   
   Με το δικόγραφο της προσφυγής της, η προσφεύγουσα ζητεί την ακύρωση της αποφάσεως 2014/882/ΕΕ της Επιτροπής, της 20ής Νοεμβρίου 2013 [κοινοποιηθείσα υπ’ αριθ. C(2013) 7066 τελικό], με την οποία η Επιτροπή έκρινε ότι, αφενός το υπόλοιπο της ενισχύσεως αναδιαρθρώσεως, κοινοποιηθείσας στις 18 Φεβρουαρίου 2002 από τις γαλλικές αρχές, ύψους 15,81 εκατομμυρίων ευρώ, και, αφετέρου, τα τρία μέτρα που εφάρμοσαν οι γαλλικές αρχές το 2006 υπέρ της προσφεύγουσας, ήτοι, η μεταβίβαση του 75 % της προσφεύγουσας στην αρνητική τιμή των 158 εκατομμυρίων ευρώ, η αύξηση του κεφαλαίου κατά 8,75 εκατομμύρια ευρώ την οποία ενέγραψε η Compagnie générale maritime et financière και η προκαταβολή σε τρεχούμενο λογαριασμό 38,5 εκατομμυρίων ευρώ, συνιστούν παράνομες και ασύμβατες προς την εσωτερική αγορά κρατικές ενισχύσεις. Κατά συνέπεια, η Επιτροπή διέταξε την ανάκτησή τους.
   Προς στήριξη της προσφυγής της, η προσφεύγουσα προβάλλει έξι λόγους.
   
               1.
            
            
               Ο πρώτος λόγος αφορά παράβαση των άρθρων 108, παράγραφος 2, και 266 ΣΛΕΕ, καθώς και του άρθρου 41 του Χάρτη των Θεμελιωδών Δικαιωμάτων της Ευρωπαϊκής Ένωσης, καθόσον η Επιτροπή αρνήθηκε να επεκτείνει την τυπική διαδικασία έρευνας κατόπιν της εν μέρει ακυρώσεως της αποφάσεως 2009/611/ΕΚ της Επιτροπής, της 8ης Ιουλίου 2008 (1), με την απόφαση του Γενικού Δικαστηρίου της 11ης Σεπτεμβρίου 2012, εκδοθείσα στην υπόθεση T-565/08, Corsica Ferries France κατά Επιτροπής (2).
            
         
               2.
            
            
               Ο δεύτερος λόγος αφορά παράβαση του άρθρου 107 ΣΛΕΕ, αθέτηση της υποχρεώσεως αιτιολογήσεως και προσβολή της αρχής της ίσης μεταχειρίσεως, καθώς και πλάνη περί το δίκαιο και πρόδηλη πλάνη εκτιμήσεως, καθόσον η Επιτροπή έκρινε ότι η αρνητική τιμή μεταβιβάσεως συνιστά κρατική ενίσχυση.
            
         
               3.
            
            
               Ο τρίτος λόγος, προβληθείς επικουρικώς, αφορά προσβολή της αρχής της αναλογικότητας και πρόδηλη πλάνη εκτιμήσεως, καθόσον η Επιτροπή έκρινε ότι η εισφορά κεφαλαίου 8,75 εκατομμυρίων ευρώ συνιστά κρατική ενίσχυση.
            
         
               4.
            
            
               Ο τέταρτος λόγος, προβληθείς επικουρικώς, αφορά πρόδηλη πλάνη εκτιμήσεως, καθόσον η Επιτροπή έκρινε ότι τα μέτρα ενισχύσεως σε πρόσωπα ύψους 38,5 εκατομμυρίων ευρώ συνιστούν κρατική ενίσχυση.
            
         
               5.
            
            
               Ο πέμπτος λόγος, προβληθείς επικουρικώς, αφορά πλάνη περί το δίκαιο και πρόδηλη πλάνη εκτιμήσεως, καθόσον η Επιτροπή εξέτασε από κοινού το συμβατό του υπόλοιπου των 15,81 εκατομμυρίων ευρώ που καταβλήθηκαν ως ενισχύσεις αναδιαρθρώσεως του 2002, με το σύνολο των μέτρων του 2006.
            
         
               6.
            
            
               Ο έκτος λόγος, προβληθείς έτι επικουρικότερον, αφορά πρόδηλη πλάνη εκτιμήσεως και αθέτηση της υποχρεώσεως αιτιολογήσεως, καθόσον η Επιτροπή έκρινε ότι οι ενισχύσεις αναδιαρθρώσεως που καταβλήθηκαν το 2002 και το 2006 είναι ασύμβατες προς την κοινή αγορά.
            
         
      (1)  Απόφαση 2009/611/ΕΚ της Επιτροπής, της 8ης Ιουλίου 2008, σχετικά με τα μέτρα C 58/02 (πρώην N 118/02) που εφάρμοσε η Γαλλία προς όφελος της Société Nationale Maritime Corse-Méditerranée (SNCM) [κοινοποιηθείσα υπό τον αριθμό Ε(2008) 3182] (ΕΕ 2009, L 225, σ. 180).
   
      (2)  Απόφαση της 11ης Σεπτεμβρίου 2012, Corsica Ferries France κατά Επιτροπής (T-565/08, EU:T:2012:415).